बहुमुखी प्रतिभा के धनी सच्चिदानन्द हीरानन्द वात्स्यायन ‘अज्ञेय’ ने साहित्य में जिस किसी विधा को छुआ उसे महान कर दिया। कविता-लेखन से साहित्य-सृजन के क्षेत्र में पदार्पण करने वाले 'अज्ञेय' ने कविता, कहानी, उपन्यास, निबंध, संपादन, यात्रा-साहित्य, डायरी-लेखन आदि कई विधाओं में उत्कृष्ट साहित्य लिखकर आधुनिक हिन्दी साहित्य को नई दिशा प्रदान की है। अज्ञेय ने हिन्दी साहित्य को कई श्रेष्ठतम कृतियों से नवाज़ा है जैसे कविता के क्षेत्र में ‘असाध्य वीणा’ है तो कथा-साहित्य में ‘शेखर एक जीवनी’ ‘नदी के द्वीप’ जैसे सशक्त उपन्यास। इसी प्रकार ‘तारसप्तक’ का संपादन कर उन्होंने ‘प्रयोगवाद’ का प्रवर्तन किया तो ‘अरे यायावर रहेगा याद’ के माध्यम से हिन्दी यात्रा-साहित्य को एक ‘क्लासिक’ यात्रा-संस्मरण दे कर यात्रा-साहित्य को परिपृष्ठ किया ।